ເມື່ອວັນທີ 16 ກໍລະກົດ 2020 ທີ່ສະໜາມກີລາແຫ່ງຫຍ້າທຽມ ສັບພະວິຊາ ໄດ້ມີພິທີເປີດຕົວສະໂມສອນ ວຽງຈັນ ເອັຟທີ ຢ່າງເປັນທາງການ ໃຫ້ກຽດເຂົ້າຮ່ວມໂດຍ ທ່ານ ຄໍາສວນ ທອງມະນີວົງ ປະທານສະໂມສອນ ວຽງຈັນ ເອັຟທີ, ທ່ານ ເພັດສະລັດ ສະຫວັນ ຮອງປະທານສະໂມສອນ ພ້ອມດ້ວຍຄະນະຄູຝຶກ, ນັກກີລາ ແລະ ຕາງໜ້າຜູ້ສະໜັບສະໜູນ ຕະຫຼອດຮອດພໍ່ແມ່ຜູ້ປົກຄອງ ແລະ ສື່ມວນຊົນເຂົ້າຮ່ວມຢ່າງພ້ອມພຽງ.
ໂອກາດດັ່ງກ່າວ ທ່ານ ຄໍາສວນ ທອງມະນີວົງ ປະທານສະໂມສອນວຽງຈັນ ເອັຟທີ ກ່າວວ່າ: ວຽງຈັນ ເອັຟທີ ສ້າງຕັ້ງຂຶ້ນໃນວັນທີ 12 ພຶດສະພາ 2013 ພ້ອມກັບການເປີດນໍາໃຊ້ສະໜາມຫຍ້າທຽມ ສັບພະວິຊາ ໂດຍຄອບຄົວຂອງ ເຄນກິຕິສັກ ທີ່ໄດ້ເລີ່ມຈາກການສ້າງທີມອະນຸຊົນ ແລະ ເຍົາວະຊົນ ນັບຕັ້ງແຕ່ປີ 1990 ຈົນມາເຖິງປີ 1998 ໄດ້ມາໃສ່ສະໂມສອນເຍົາວະຊົນຂອງ ຍທຂ ( ໂຍທາທິການ ແລະ ຂົ່ນສົ່ງ ) ໃນປີ 2004 ກ່ອນຈະປ່ຽນມາເປັນວຽງຈັນ ເອັຟຊີ ໃນປີ 2013, “ ເຊິ່ງຕະຫຼອດໄລຍະທີ່ຜ່ານມາ ພວກເຮົາສາມາດສ້າງນັກກີລາທີ່ມີຊື່ສຽງ ກ້າວສູ່ທີມຊາດລາວ ຫຼາຍໆຄົນ ໂດຍສະເພາະແມ່ນ ລໍາເນົາ ສິງໂຕ, ກັນລະຍາ ສີສົມຫວັງ ທີ່ສ້າງຊື່ສຽງໃຫ້ກັບທີມຊາດລາວ. ນອກນັ້ນກໍຍັງມີອີກຫຼາຍໆຄົນ, ເຊິ່ງມາຮອດປັດຈຸບັນ ວຽງຈັນ ເອັຟຊີ ກໍມີນັກກີລາທຸກໆຮຸ່່ນນັບຕັ້ງແຕ່ຮຸ່ນ 6 ປີໄປຈົນເຖິງຊຸດໃຫຍ່ກໍຄື: ຊຸດເປບຊີ ລາວລີກ 1 ລະດູການ 2020 ຫຼັງເລື່ອນຊັ້ນຈາກ ລາວລີກ 2 ຂຶ້ນມາສູ່ລີກສູງສຸດຂອງ ສປປ ລາວ ຄັ້ງປະຫວັດສາດໃນປີນີ້ ” ທ່ານ ຄໍາສວນ ກ່າວ.
ທ່ານ ກ່າວອີກວ່າ: ສໍາລັບ ການເຂົ້າຮ່ວມເປບຊີ ລາວລີກ 1 ໃນປີນີ້ ພວກເຮົາທຸກຄົນຈະພະຍາຍາມເຮັດໃຫ້ດີທີ່ສຸດ ເຖິງວ່າພວກເຮົາຈະຈົບອັນດັບທີ່ເທົ່າໃດກໍຕາມ ເພາະວ່າຈຸດປະສົງແມ່ນຢາກສ້າງນັກກີລາຮຸ່ນສືບທອດ ໃຫ້ແກ່ວົງການບານເຕະລາວເຮົາຄືກັບຄໍາເວົ້າທີ່ວ່າ ຄົນສ້າງຊາດ - ກີລາສ້າງຊາດ ເຮັດແນວໃດໃຫ້ປະເທດຊາດມີຄວາມຈະເລີນ ກໍຍ້ອນມີຊາວໜຸ່ມທີ່ມີຄວາມສາມາດ ແລະ ພາລະກໍາລັງແຂ່ງແກ່ນ ເພື່ອພັດທະນາປະເທດຊາດ.
ຂະນະທີ່ ທ່ານ ສັນຕິພາບ ໂພຄະສົມບູນ ຫົວໜ້າຄູຝຶກຂອງ ວຽງຈັນ ເອັຟທີ ໃຫ້ສໍາພາດວ່າ: ສໍາລັບນັກເຕະຊຸດນີ້ພວກເຮົາໃຊ້ນັກເຕະໜຸ່ມນ້ອຍ ທີ່ເຄີຍມີປະສົບການໃນ ລາວລີກ 2 ລະດູການທີ່ຜ່ານມາ ເປັນກໍາລັງຫຼັກ ເຊິ່ງໃນນັ້ນມີນັກເຕະຕ່າງປະເທດ 3 ຄົນ ( 2 ຄົນແມ່ນຍັງບໍ່ສາມາດເດີນທາງມາໄດ້ເທື່ອ ) ແນ່ນອນເປົ້າໝາຍໃນປີນີ້ພວກເຮົາກໍເຮັດໃຫ້ດີທີ່ສຸດເພື່ອບໍ່ໃຫ້ຕົກຊັ້ນ ເນື່ອງຈາກຊຸດນີ້ແມ່ນບໍ່ມີນັກເຕະທີ່ມີປະສົບການລະດັບທີມຊາດມາກ່ອນ.
ລາຍຊື່ນັກກິລາ ວຽງຈັນ ເອັຟທີ ມີຈຳນວນ 24 ຄົນປະກອບມີ: ຜູ້ຮັກປະຕູ ສອນມະນີ ສີທະນົງໄຊ ແລະ ສຸວັນເພັງ ພັນທະວົງ ສ່ວນກອງຫຼັງ ADAMA DIOMANDE ສັນຊາດກົດດີວົວ, ຄໍາປັນຍາ ແກ້ວດວງເດດ, ພັດທະຍາ ພຸດທະວົງ, ທັນວາ ວົງໄຊ, ມີນາຄົມ ນວນຈັນເພັງ, ສີລິສັນ ກັນຍາວົງ, ທິນນະກອນ ພິມສຸວັນ, ພາລະກິດ ຂຸນພານິດ ແລະ ສົມເດດ ຂັນຕິວົງ ສ່ວນກອງກາງ ຊະນະສຸກ ປະວັນນາ, ຄໍາຫຼ້າ ທຳທະວີ, ຕາໂໜດ ຈອມທິບ, ລິນດ້າ ຈັນທະລັງສີ, ສິດທິກອນ ກັນຍາວົງ, ວັນນາ ພັນລິນ, ສອນໄຊ ພັນທະໄຊ, ຊະນະສຸກ ປະວັນນາ ແລະ TSUKASA WATANABE, ກອງໜ້າ ມີ ບຸນປະເສີດ ເຄນກິຕິສັກ, ໄວທະຍາ ສີສົງຄາມ, ທັດສະພອນ ໄຊສຸກ ແລະ COULIBALY MAJOR BANGALY ສັນຊາດກົດດີວົວ.
ສໍາລັບ ນັດທໍາອິດຂອງ ວຽງຈັນ ເອັຟທີ ຈະຫຼິ້ນໃນຖານະທີມນອກບ້ານພົບກັບ ວຽງຈັນ ເອັຟຊີ ຈະແຂ່ງຂັນວັນທີ 18 ກໍລະກົດ 2020 ເວລາ 16:00 ທີ່ສະໜາມກີລາແຫ່ງຊາດ ຫຼັກ 16 ( ສະໜາມນອກ ) ແຟນບານສາມາດຕິດຕາມຮັບຊົມການແຂ່ງຂັນໄດ້ເຂົ້າຊົມຟຣີ ຫລື ຮັບຊົມການຖ່າຍທອດສົດ ຜ່ານ MYCUJOO.
ຂອບໃຈ ຂໍ້ມູນ ແລະ ພາບ : ຫນັງສືພິມເສດຖະກິດການຄ້າ